Nywerheidsone word klaskamer vir 'n dag | Netwerk24
Nywerheidsone word klaskamer vir 'n dag
Deur Yaël Malgas 09 September 2019 06:01
Hoërskoolleerders het verlede week die Saldanhabaai-nywerheidsontwikkelingsone in die Saldanha-nywerheidsgebied besoek.
Bouwerk aan die Saldanhabaai-nywerheidsontwikkelingsone (NOS) is op dreef met die eerste beleggers wat glo binnekort met hul projekte sal begin.
Lede van die plaaslike NOS het verlede Donderdag (29 Augustus) 'n opedag vir hoërskoolmeisies gehou.
Tydens die besoek het Khulisa Tshivule, projekingenieur van die NOS, verduidelik dat ondergrondse infrastruktuur vir die ontwikkeling se suidelike perseel, reeds voltooi is.
"Hierdie deel van die ontwikkeling is sowat 35 hektaar, wat min of meer so groot soos 35 rugbyvelde is. Dienste soos paaie, rioolpype, 'n elektrisiteits-netwerk en pompstasie is reeds in plek," het Tshivule gesê.
Danksy die Saldanhabaai-NOS se ontwikkeling binne die hawe, sal beleggers wat van skepe gebruik maak, toegang hê tot noodsaaklike dienste.
Benewens die in- en uitvoer wat kan geskied, bied die hawe ook 'n plek waar skepe en boortorings herstel kan word. "Beleggers kan dus gebruik maak van die dienste wat reeds deur die Saldanhabaai-NOS ingestel is. Werk aan die projek het reeds in 2016 begin," het hy verduidelik.
Die tweede deel van die Saldanhabaai-NOS is in die dorp se nywerheidsgebied. Beleggers sal met 'n brug van die suidelike perseel tot by die noordelike perseel, in die nywerheidsone, kan beweeg. Dit word as 'n nuttige roete beskou, aangesien die NOS 'n doeanebeheerde gebied is.
"Dié sone funksioneer soos 'n lughawe wat sy eie reëls het oor wie en wat die gebied kan binnekom. Die twee sones wat met die brug verbind is, beteken dat beleggers se goedere net een keer deur doeane gekeur hoef te word," het Tshivule gesê.
Op die noordelike perseel is konstruksiewerk onderweg aan 'n hooftoegangsgebou van die NOS. Bouwerk sal na verwagting in Maart voltooi wees.